בגדרי מעשה ע"י כח 

א. אפשר לפרש את הסוגיה בשלושה דרכים א. שגדר כחו נמדד לפי רמת הנוכחות של הגוף בתנועה מפני שכח התנועה נוצר ע"י הגוף, ומכיון שכח הגוף מקיים את התנועה נחשב כגופו. ב. כל שהתנועה נשלטת ע"י רצון האדם נחשב כגופו. ג. גדר מעשה שנעשה על ידי כח הוא שליטת הגוף על התנועה שהגוף יוצר מחוצה לו. בס"ד יוכרח בהמשך מהסוגיות שהגדר הוא כאפשרות ג'. 

ב. צ"ב א. למה פשיטא ליה לרבא שחזרה לאחוריה חייב, ולמה חידושו הוא רק דלא הוי התראת ספק, ב. אם החידוש הוא שלא הוי התראת ספק מה זה קשור לנידון כחו כגופו, לכא' הוא רק דין בהל' התראה. ג. מניין ליה לר"פ שגם שחרור כח קיים, או נתינת כיון חדש לתנועה קיימת נקרא כחו, כמב' בדין בד"מ בכח ראשון. ד. למה פשיטא לר"פ שחזר לתחת פטור. ה. ולמה יש חידוש שצדדין חייב, אפ' שידענו שחזרה לאחוריה חייב, ולא הוי התראת ספק. ו. למה אם ידענו שנפלה לצדדין חייב ולא הוי התראת ספק, עדיין לא ידענו שחזרה לאחריה לא הוי התראת ספק. ז. למה מבואר בר"י ברכות דף מב' מדפי הרי"ף שתנועה מעגלית מכח אדם אינה אפ' כח כחוש החל מהסיבוב השני, הרי פשיטא שהגלגל נע מכחו. ח. למה זרק אבן על דקל והזיז את העץ והפיל תמרים פטור, כמבואר במכות ח' א'. ט. למה פשוט שרובוט שכל תנועותיו נשלטות באופן מאוד מדויק ע"י שלט [וכגון שהשלט בנוי באופן בידקא דמיא בכח שני] לא הוי כחו. י. איך יתכן שאש הוי ככחו לר"י לשיטת התוס'. יא. שיטת רבנו דוד המובא בחיד' הר"ן שזרק למעלה וחזר ותחת לא הוי אפ' אשו משום חציו, וכן הלכה לצדדין לפי רב שימי בר אשי, וכן בד''ד בכח שני, וצ"ב למה אש עדיף מזה. 

ג. ב"ק יז' ב' כח כגופו או לאו כגופו וכו' לעולם כגופו וכו'. 

א. מקודם יש לברר למה מעשה גופו כמעשה עצמו. מצאנו במציאות שאדם עושה מעשה, וכן בדיני התורה מצאנו גדר מעשה אדם. הדין הוא שאם אדם עושה מעשה ע"י גופו, הרי זה מוגדר שהוא עשה את המעשה, כגון מצות קריאת שמע, אפילו שפשוט שהמצווה היא מוטלת על האדם שיקרא את שמע ואין המצווה מוטלת על הפה שיקרא, ואם הגוף שלו עושה מעשה קריאת שמע יצא, וכן הדין בשחיטה, שאדם שהגוף שלו עושה מעשה שחיטה שחיטתו כשרה, אפ' שהמצווה הוא האדם ולא הגוף. 

ב. הטעם למה מעשה שהגוף עושה נחשב שהאדם עושה המעשה, הוא מפני שהגדר הטכני של מעשה הוא תנועה של הגוף שעושה את המעשה, ותנועות הגוף נשלטות ע"י האדם עצמו בכל נקודה של התנועה, לכן מעשה של הגוף הוא מעשה האדם השולט על גוף זה. ולכן מעשה של הגוף שאינו נשלט ע"י האדם אינו נקרא שהאדם עושה כגון פעימת הלב אינו נקרא שהאדם פועם, כי היא תנועה בלתי נשלטת, ולהיפך, אין תנועת היד מוגדרת כתנועת האדם עצמו, בגלל שגוף האדם זה הוא עצמו, והראייה שאם יורידו לאדם את היד נשאר ה"עצמו" קיים, אלא הגדר הוא שליטת האדם על תנועת גופו, בגלל שרצון האדם שולט על תנועת הגוף בכל רגע באופן ישיר, ולא בצורה של שליטה ע''י גורמים כגון שלט אלא שבכל רגע ורגע יש אפשרות לרצון לבטל כל פעולת הגוף. ואפ' אם במידע רפואי היה מתברר שמנגנון השליטה של המוח על תנועת הגוף הוא ע''י סילוק בד''ד בכח שני, אעפ''כ כל תנועה שבגוף תלויה בכל רגע באופן ישיר בהסכמת הרצון לתנועה, ובכל רגע שהרצון מתנגד התנועה נמנעת. ואפ' אם אדם ישלוט על כל התנועות של רובוט [בשלט של כח שני], לא הוי מעשה עצמו, ולא הוי מעשה גופו, שאינו דומה שליטת האדם על גופו לשליטתו על הרובוט, שעצם כפיפות הרובוט לרצון האדם שבידו השלט היא תוצאה משרשת סיבות ולא תלות ישירה של תנועת הרובוט ברצון האדם. לסיכום ברור שתנועת הגוף שונה באיכותה ולכן היא מוגדרת כהאדם עצמו. 

ג. ואין הטעם שמעשה גופו כמעשה עצמו, בגלל שהאנרגיה של הגוף מקיימת את התנועה בכל רגע, כי גם האנרגיה של הגוף אינה האדם עצמו, ולמה שהאנרגיה שלו תחשב מעשה האדם.

ד. וכן אין הטעם שמעשה גופו כמעשה עצמו, בגלל שהאדם משתמש בכוונה בתוצאות המעשים של הגוף, שהרי גם אם פועל שלא בכוונה, בשוגג ואונס, נקרא גופו. ועוד שברובוט הנשלט ע"י שלט יתכן שהאדם שולט בו יותר מדויק מאשר על תנועות גופו כשהוא ישן, ואעפ"כ גופו כעצמו, והרובוט אינו כעצמו. 

ה. תנועות הגוף הם נשלטות ע"י האדם עד רגע המעשה כגון עד רגע השחיטה, אבל תנועות שע''י כח האדם אינן נשלטות ע"י אלא ברגע הניתוק בין הגוף לדבר הנשלח בתנועה. וספק הגמ' הוא האם זה שהתנועה נשלטת ע"י הגוף רק ברגע ניתוקה מהגוף ולא ברגע המעשה, עושה שאינו עושה מעשה בגופו, או דלמא שמכיון שכל ההמשך התנועה נשלטת ע"י הגוף ביצירת התנועה, וכל המשך התנועה אינו אלא הוצאה לפועל של תנועה שהוגדרה ע"י הגוף ברגע הניתוק מהגוף, עדיין נקרא שהגוף עושה את המעשה, מכיון שהגוף שולט על הימצאות הדבר המונע בכל נקודה בקו התנועה. ועל זה אומר רבא שכחו כגופו, היות וכל יסוד מעשה הגוף הוא שליטת האדם על התנועה, אין צורך בשליטה עד רגע המעשה עצמו. 

ו. יל"ע אם אדם יפלוט חום או קור מגופו [עם שליטה על הפליטה], האם התפשטות החום או הקור תחשב כחו. ונראה שכל תנועה נצרכת לכח שיניע אותה ממקום למקום, אבל החום וקור אינם מתפשטים ע"י כח [אנרגיה], אלא הם מתפשטים מעצמם [גם ללא כח] בכל מקום שיכולים להתפשט עד שטמפרטורת המקום תגיע לאחידות. ולכן אין להם תנועה קווית אלא התפשטות לכל החלל שאינו בטמפרטורה זהה איתם. והכח הוא הדבר שיוצר תנועה קווית שיכולה להיקבע ע"י הגוף ברגע הניתוק מהגוף, ולכן חום וקור לא הוי כחו, ולכן פתיחת חלון מול קור וחום לא הוי כחו, אפ' שכל הקור והחום נכנסים מיד, אבל סילוק תריס לפני מים המעוכבים ע"י תריס, הוי כחו מכיון שיש כאן שחרור של כח, ושליטה על התנועה ע"י שחרור כח. אבל הפעלת או שחרור הכח הוא רק הכ"ת לקיים שליטת הגוף על מסלול התנועה, ולא גדר בעצם הדין דכחו כגופו. 

ד. ישוב שיטת התוס' באשו משום חציו

להנ"ל מובן שיטת התוס' שאשו משום חציו הוא גדר במעשה אדם, ואפ' בשחיטה, שמכיון שהתפשטות האש נעשית ע"י תכונה קבועה מרגע הדלקת האש, שחוזרת על עצמה כל הזמן, ולכן בזה שהגוף מחדש מזיק של אש, יש כאן מעשה הגוף היוצר מזיק עם תכונה עצמית שהיא מובנת מראש באש ורק משכפלת את עצמה, וזה דומה לתנועה שהגוף עושה, בזה שגם בתנועה כל התנועה נקבעת ונשלטת ע"י הגוף ברגע הראשון, ולאחר מכן אין שום התחדשות, וכן באש תכונת ההתפשטות של האש היא כח שנקבע ונשלט ע"י הגוף ברגע היווצרות האש, וחוזר על עצמו ללא אפשרות שינוי של תכונה זו. 

ה. ישוב שיטת רבנו דוד

להנ"ל מובן שיטת רבינו דוד המובא בחיד' הר"ן, שלמ"ד אשו משום חציו, חייב באש ברו"מ ופטור בזרק למעלה וחזר ותחת, דבחזר לתחת אין כאן שכפול זהה בהתקדמות המזיק אלא סילוק וגמר כחו ושליטת הזורק על התנועה, וכן בבד"ד בכח שני [בציור של רש"י בסנהדרין], פטור משום אש כי הכח השני הוא כמו חזר לתחת ביחס לכח הראשון, משא"כ באש שכיון שהשכפול הראשון של האש הוא מעשה של גוף האדם המחדש את האש, ומעשה זה יוצר תנועה עצמאית של האש, שהיא תכונה מדויקת שחוזרת על עצמה מהרגע הראשון, חייב. ולכן חזרה לתחת ולצדדין לא הוי אש, דאין כאן שכפול של אותו כח אלא ביטול של כחו.

ו. ישוב שיטת רבנו יונה בגלגל הסובב מכח אדם

שיטת ר' יונה בפטור בתנועה מעגלית שהיא מכח אדם החל מסיבוב שני, נובעת מזה שגדר כחו הוא שהגוף שולט על תזוזת הדבר המונע בכל נקודה ונקודה במסלול התנועה, ולכן כחו כגופו, אבל מכיון שאין באפשרות הגוף לייצר כח של תנועה מעגלית אלא רק כח של תנועה קווית, בהכרח שכל הקו של תנועה מעגלית הוא נשלט ע"י ציר הגלגל ולא ע"י הגוף, וכל מה שהגוף עושה הוא רק כח כחוש, ולכן לאחר שהגלגל עושה סיבוב שלם מכח אדם וחזר לנקודת המוצא שלו, התבטלה לגמרי שליטת הגוף על התנועה וכל המשך הסיבובים של הגלגל אינם כח אדם, כי כל התנועה נשלטת ע"י הגלגל ולא ע"י הגוף, אפ' שכל האנרגיה הסיבובית של הגלגל נוצרה והועברה בגלגל ע"י הגוף. והטעם שאפ' שכל האנרגיה נוצרה בגופו לא הוי כחו כגופו, הוא בגלל שאפ' אנרגיה שבתנועת גופו [בלי כחו] היא כעצמו רק ע"י שהוא שולט על תנועתה, כי האנרגיה אינה האדם בעצמו, ואפ' אם האדם יכול לעצור או להאיץ את תנועת הגלגל, לא שנא, כי צריך ששליטת האדם תהיה ע"י עצם התנועה ולא משהו חיצוני מהתנועה עצמה. ועיין היטב בעומק דין זה. 

וע' לק' לגבי בד''ד מה דעת ר''י באריתא דדלאי אם הוא חסרון בכל כחו או רק בכח גברא בנט''י. 

ז. ארבעת הדינים דרב פפא, א. אשקיל בידקא דמיא בכח ראשון, ב. פטור בד"ד בכח שני, ג. זרק למעלה וחזרה לצדדין, ד. שדא פיסא לדיקלא ואתר תמרי וקטול דחייב, הם כולם הבנה בעצם הדין דכחו כגופו.

ז.א. כח ראשון

חידושו של ר''פ בבד"ד בכח ראשון, הוא שגם שחרור של כח קיים או שינוי כיון של תנועה קיימת הוא שליטת הגוף על תנועה. והטעם לזה מוכרח מעצם ההגדרה של גופו כעצמו, כי גם זה שגופו כעצמו אינו בגלל שהאנרגיה שלו נמצאת בתנועה, אלא בגלל שהאדם שולט על תנועת גופו, ולכן ה''ה בשליטת הגוף על שחרור כח קיים, או על שנוי כיון של תנועה קיימת. ולהיפך אם תהיה תנועה שהאנרגיה שלה היא מכח אדם אבל היא נשלטת ע"י רצון אחר, כגון זרק כלי והשלט ביד אחר, וכל התנועה מכוונת ע"י השלט ורק הכח הוא מהזורק, פשיטא דלא הוי כחו, כי אין כאן שליטה על מסלול התנועה אפ' שרק הכח שלו מניע את התנועה. 

ז.ב. בדין פטור בידקא דמיא בכח שני

א. מצאנו שני פירושים בפטור דכח שני.

א.א.א רש"י בסנהדרין עו' ב' וכן משמע ברש''י חולין טו' א', וכן פירש הרמב"ן ע"ז נט' ב', וכן הוא בר''ן על הרי''ף בע''ז דף כח', וכן משמע קצת בתוס' ב''ק ו' ב' בד''ה ואימא מבעה זה המים, וכן משמע ברמב"ם הל' שחיטה, וכן משמע בר"י ברכות מב' א' בדפי הרי"ף, וצ"ב מה כוונת הראשונים ז"ל בגדר "קרוב לשפת הים", ו"רחוק לשפת הים", ואין לפרש שקרוב הוא פגיעה של המים על האדם לפני שהמים נגעו בקרקע, ורחוק הוא אחרי שנגעו בקרקע, א. מבואר ברש"י סנהדרין שגם בכח ראשון המים הם על הקרקע, ב. לא הל"ל לראשונים ז"ל לנקוט בגדר עמום דרחוק וקרוב אלא בגדר ברור באוויר ובקרקע, ואין לפרש שכח ראשון הוא התנועה הראשונה שיוצאת בשחרור המים בשתיתה, וכח שני הוא ברגע שהמים משנים כיוון מצד עצמם בשתיתה, כגון אדם פותח ברז מים, הנפילה הראשונה עד הרצפה היא כח ראשון, והמשך תנועת המים על הרצפה שהיא במדרון, הוא כח שני, והטעם כי כל הכח ראשון הוא רק שותת, ולכן כל שינוי כיון הוא כח חדש, ואין בו אפ' כח שחוש מהכח ראשון, ולכן הוי כח שני ופטור, והוי כמו זרק למעלה וחזר לתחת, דזה אינו מוזכר כלל בראשונים, שהכל מדובר בשותת, ועוד דאם הכל הוא שותת, אין מקום לגדר דקרוב ורחוק. אע"כ שכוונתם ז"ל שכל חידושו של רב פפא בכח שני איירי בתנועה שמסלולה הוא דווקא קרקע, ובזה מחדש רב פפא שאפילו שכל הכח המניע את תנועת המים שוחרר על ידו והוי כחו, הני מילי קרוב למקום השחרור שעדיין אנו רואים שמסלול התנועה מושפע מהשחרור שבכח ראשון, אבל ברגע שהמים מתרחקים ממקום מוצאם, ומסלול תנועתם על הקרקע נקבע רק ע"י הקרקע ולא ע"י המשחרר את המים, לא הוי כחו מכיון שגדר כחו הוא שליטה על מסלול התנועה ולא שחרור תנועה הנשלטת לגמרי ע"י הקרקע. ובזה מדוייק היטב גדר קרוב ורחוק שהוא מגדיר אם השליטה על המסלול היא של המסלק או של הקרקע. ובאמת לגבי עצם פטור זה דכח שני אין הבדל בין דוחף כדור בכח בתוך מסילה קבועה, דברחוק לא הוי כחו כלל, לבין משחרר, רק שבמשחרר מים על גבי קרקע, מסלול התנועה נשלט יותר מהר ע"י הקרקע, אבל בזורק כדור בכח על הקרקע מצוי שע"י הכח שמכניס בכדור יכול לשלוט הרבה זמן על מסלול תנועת הכדור על הקרקע, אבל בזורק כדור בכח בתוך מסילה קבועה כגון מגלשה, ברור דלא הוי כחו ברגע שמסלול וכיוון התנועה נשלטים לגמרי ע"י המגלשה, ודומה לאדם שזורק חץ, ובא אחר ושינה את כיוון החץ ברור שהשני חייב. וע' אפשרות שבזורק כדור למסילה קבועה, היחס הוא שהזורק משתמש בכח המסילה, וכל התנועה הוי כחו, אבל בעוזב כדור במסילה לא הוי כחו, [ולכא' זו גם שיטת היד רמה בכח שני שגם בעוזב בתוך מסילה כל המשך התנועה הוי כחו], אבל לכא' יותר נראה דגם בזורק לא הוי כחו כלל. 

א.א.ב. וכן מתפרשים דברי ר"י בברכות לגבי אריתא דדלאי ששם איירי גם בשופך בכח, וגם שם ר"י מחלק בין קרוב לרחוק, ולכא' כוונתו פשוטה שמכיון שהאריתא הוא מסילה קבועה, ברגע שהמים כבר רחוקים ממקום השפיכה, אין מסלול התנועה מושפע כלל מהשפיכה אפ' אם שופך בכח, ורק בקרוב עדיין יש קצת השפעה בגלל שעדיין המסילה לא השתלטה על התנועה שהיא מכח השפיכה. ולפי זה כל דברי ר"י הם פשוטים גם לענין כחו, ולא רק דין בכ"ג בנט"י, וכן הדין של סיבוב שני של הגלגל. 

א.ב. ע' תוס' עז' א' שלא הקשו מפטור דכח שני למ"ד אשו משום חציו, ומשמע שלמדו בכח שני שהכוונה להמים שהם עצורים רחוק מהבידקא, כדינו של הרא"ש חולין ס' יד, שנפסק בשו"ע ס' קנט' סע' ט' ובמ"ב שם [חבית שיש בה מים, מניחה על ברכיו ונוטל ממנה לידים, ואם היתה מוטה בארץ והמים מקלחים ממנה, או שעומדת והמים יוצאים דרך נקב שבה ונתן ידיו שם, לא עלתה לו נטילה ואם היתה ברזא בנקב והסירה וקבל המים על ידיו, חשיב שפיר כח גברא, וצריך להחזירה ולהסירה בכל שפיכה ושפיכה], ולא למדו התוס' שהמים שיצאו בכח ראשון המשיכו להתגלגל לכיוון חדש מכח המדרון, שאם לא כן ה"ל להקשות למה לא הוי חציו, וכן משמע בהמשך התוס' שמדמה פטור בידקא דמיא בכח שני לזרק חץ ותריס בידו וסילק את התריס, וכן מוכח בתוס' שם בד"ה כפה, שהקשו מאי שנא פרע מעזיבה מתריס ובידקא דמיא בכח שני, וכן משמע מזה שהקשו רק לר"ז שמחייב בפרע מעזיבה, אבל לרבא שפוטר לא קשיא להו, ואם למדו בכח שני כפרש"י, קשה גם לרבא, כי לשיטת תוס' מודה רבא שחייב מדין מצמצם אם כל הצינה שיש בה כדי להמית נכנסת מיד בחדר, וכן במים בכח שני לרש"י סילוק הבידקא מכניס את כל המים שיש בהם כדי להמית, ולמה קשה רק לר"ז, אע"כ שלמדו כח שני כפ' הרא"ש בחולין, ולכן קשה רק לר"ז, וכן משמע מזה שהשוו דין דתריס לדין דכח שני, ומשמע ששניהם איירי בסילוק תריס המאפשר מעבר למים והחץ שהם רחוקין מהתריס, וכן דעת היד רמה סנהדרין שם. וע' לק' מה הדין אם שחרור המים מהתריס נעשה ע"י מעשה בידיים בלי לתת כח במים. 

ב. יל"ע מה הדין בפתח בידקא דמיא בכח ראשון והמים הכו בכותל וחזרו לאחוריהם מכח ראשון, ונראה דחייב והראייה מהגמ' ב"ק יח' א' שתרנגולים שנתקו חבל דלי ונפל הדלי ונשבר מכח חיתוך החבל, והשברים של הדלי הכו בכלי אחר ושברוהו, ומבואר בגמ' שהיינו כח כחו שחייב, הרי להדיא דדין חזרה לאחוריה נוהג גם בבד"ד. ומבואר בחיד' הרשב"א בב''ק שניתוק החבל גרם לנפילת הדלי ולא שזרקו את הדלי בכח ע"י החבל. והטעם שחייב שבסילוק הבידקא שולט ומגדיר את כל המסלול של המים כולל החזרה לאחור ולכן הוי כחו, אבל בכח שני אינו יכול להגדיר את מסלול התנועה, אלא רק הקרקע מגדירה אותו. 

ג. פשיטא שבקבוק גדול שיש לו פתח צר שהוא פתוח למעלה, כגון בקבוק סודה, והפך אדם את הבקבוק לכיוון מטה ומחזיק אותו בתנוחה זו, ונוזל המים מאיליהם מכח הפיכת הבקבוק, דכל המין היוצאים מהבקבוק הוי כח ראשון, וכן ברור שגם בנט"י מועיל, אבל יל"ע אם הפך אדם את הבקבוק לכיוון מטה והניח את הבקבוק בתנוחה זו, ונוזל המים מאיליהם מכח הפיכת הבקבוק, האם נאמר כאן שכל המים הם כח ראשון או דלמא שיש כאן פטור דכח שני לגבי כל מה שאינו יוצא מיד בהפיכת הבקבוק. 

וע' בר"ש וברא"ש ידים פ"א מ"ה, המעיין שם בדבריהם יראה שנסתפקו בדעת ת"ק האם מצריך כח גברא או לא, אבל לכו"ע אריתא דדלאי רחוק ממקום השפיכה לא הוי כח גברא וגם לא הוי כחו, ומטה חבית על צדה והלך לו, הוי כח גברא וכ"ש כחו, לגבי כל המים. 

ויל"ע למה סילוק ברז לא הוי כח על המים השניים, והפיכת הבקבוק הוי כחו גם על המים השניים., והרי גם בסילוק הבידקא כשמתנועעים כל המים מיד, הוי כח שני על המים השניים, ונראה שסילוק הבידקא אינו מעשה במים השניים עצמם אלא במה שמחזיק את המים הראשונים, ולכן סילוק הבידקא הוא שחרור של המים הראשונים שהם מניעים את המים השניים ע"י סילוקם. כלומר שסילוק התריס פועל סילוק המים הראשונים, וסילוק המים הראשונים פועל סילוק המים השניים, אבל במטה את החבית או הופך את הבקבוק, יש כאן מעשה בכל המים. 

ד. יל"ע זרק חץ על בידקא דמיא. ונראה דחייב, ואפשר שדין זה מבואר להדיא במכות ח' א' שזרק רגב על תמרים, והתמרים נפלו ישר על האדם. 

ה. יל"ע בהיה לו אבן בידו ונפלה האבן מידו בגלל שנגמר לו הכח להחזיק את האבן, ונראה דפטור דהוי כזרק למעלה וחזר לתחת, ואין לו שום שליטה על תנועת האבן, אלא שהאבן מרדה באחיזת גופו. 

ז. יל"ע בד"ד כח ראשון המסלק בד"ד אחר, האם חייב, וא"ת דחייב, קשה למה פטור בכח שני על המים שבאים אחרי המים שבכח ראשון, דהרי סילוק הבידקא משחרר עוד בדקא שהוא המים הראשונים. 

ח. יל"ע למה לפתוח חלון לפני קור וחום אינו חייב מדין בד"ד בכח ראשון, ונראה דאין כאן תנועה קווית מכח סילוק התריס אלא התפשטות עצמית ואין כח הקור או החום לוחץ על הבידקא, רק שהוא מתפשט מעצמו בכל מקום שיכול להיכנס, אבל אין שליטה על תנועתו, ולכן גם גוף אדם שפולט חום והחום מזיק אין החום מוגדר ככחו כי אין לגוף שליטה על תנועת החום. וכן אדם הסוגר מעגל חשמלי לא הוי בד''ד בכח ראשון כי אין מצב של הצטברות חשמל מאחורי המפסק, אלא כל זמן שאין מעגל אין מעבר של חשמל בכלל, והמעבר הוא כמו סילוק תריס לפני חץ שאינו חסום ע''י התריס. 

ט. יל"ע אדם המחזיק בד"ד כל הזמן כדי שכל המים לא יצאו, האם בסילוק חייב גם על המים שלמעלה, ונראה פשוט דלא שנא. 

י. וכן מי שמחזיק בידקא כל הזמן בכחו כדי להטות את מרוצת המים לכיוון אחר, הוי כחו רק בכח הראשון שהוא נעמד שם בקום ועשה, או גם בסילוק בידקא לגבי המים הראשונים המחוברים לתריס שהפנה את מרוצת המים לכיון חדש ע"י שפתח את הפתח, אבל מה שממשיך מכח זה שאינו זז ממקומו לא הוי כחו, ולכן אם הפסיק להחזיק והמים הלכו בכח ראשון לכיוון חדש בגלל שעזב [מרצונו] את הפתח מידיו חייב כדין בד"ד.  

יא. יל"ע סילוק תריס המאפשר מעבר של קרני אור, האם האור הוי כחו, ונראה דלא הוי כחו, דמה שעדיין אינו נוגע בתריס הוי גרמא, ומה שכבר נוגע בתריס כבר אינו עובר גם אם יסלק את התריס. ואין אפשרות של הצטברות האור מאחורי התריס כמו מים. 

יב. יל"ע אם מחזיק מראה המחזירה קרני אור האם חייב על הכח הראשון ששם מראה בקום ועשה, ונראה שגם בזה פטור כי אין מצב שהוא מכה בקרני האור כי גלי האור אינם מושפעים מהדחיפה שלו, וכן אם פותח פתח של תעלה ומאפשר לאור לחזור על הפתח החדש, ובגלל זה האור משנה כיוון פטור, ותמיד יש כאן גרמא לגבי האור שעדיין לא נגע במראה, ולגבי מה שנגע כבר במראה אינו פועל כלום.

יג. יל"ע אדם שפולט אור, האם האור נקרא כחו, וכן אדם שצועק ושולח גלי קול או כל סוגי גלים אחרים, ונראה דהוי כחו היות ויש לו שליטה על תנועת גלי האור והקול. 

יד. יל''ע בחבית גדולה מלאה יין, ופתח אדם את הברז, והיין נשפך בתרי גווני שנתבארו בבד''ד בפטור דכח שני, האם חייב על הנזק של היין, וע' ברמב''ן ע''ז נט' ב' לגבי יין נסך, והובא בר''ן על הרי''ף ע''ז דף כח' ונפסק בשו''ע יו''ד קכד' סע' יד', שאם הגוי פתח את הברז שאוסר את כל היין שיצא מהחבית, וע''כ שלגבי התנועה שעושה את הנזק, אומרים שהשליטה על התנועה היא רק ע''י כח ולא הגוף, ולכן כל כח שני לא הוי כחו, אבל לעניין להזיק או לאסור את היין עצמו, נקרא שמזיק את כל היין בכח ראשון. ואותו יין שיצא בכח שני והוא בתנועה אינו נקרא מעשה אדם לגבי מה שהיין פועל בתנועתו, אבל לגבי נזק או ניסוך היין עצמו, יש כאן מעשה נזק וניסוך על כל היין בכח ראשון, כי הברז הוא זה ששומר את כל היין, ופתיחת הברז היא נזק בכל מה שפועל הברז על היין, והברז שומר את כל היין, ולכן אפ' אם הנזק קורא רק אחר שהתנועה נהיתה כח שני, ואפ' אם אזלינן בתר תבר מנא, נחשב שמזיק את הידיים בידיים. אבל לגבי תנועת היין שהיא מכח פתיחת הברז, אין בפתיחת הברז שליטה על התנועה של היין שהיא בכח שני. וכן להיפך אם הגוי סגר ברז, שלולי הסגירה היה כל היין יוצא, הכל אסור כמבואר בשו''ע יו''ד קכד' סע' כג', ולא אמרינן שרק מה שלא יצא בכח ראשון מהחבית נאסר. וע' בחזו''א יו''ד ס' מט' ס''ק ב', שפירש שהוא סברא דווקא ביי''נ, אבל מלשון רמב''ן ור''ן לא משמע כן, וכן בבהגר''א יו''ד קכד' ס''ק לה' משמע שהוא סברא בכל כח גברא. 

טו. יל"ע בזרק תינוק או חפץ למעלה וחזר לתחת, האם פטור. 

ז.ג. זרק למעלה וחזרה לצדדין ה"א שפטור בגלל שכח מנוגד לכחו הוא זה שקובע בעיקר את התנועה של החפץ, וכמו שחזרה לתחת פטור אפ' שרצונו שולט על התנועה באופן מלא וודאי, אבל מכיון שאין אפשרות שדבר יהיה בתנועה בלי כח, והכח שהגוף הכניס בחפץ כדי שיהיה בתנועה התבטל לגמרי ורק כח המשיכה הוא זה שקובע את התנועה לכיוון הארץ, פטור, שאין כאן תנועה הנקבעת ונגמרת ע"י כח שגופו הפעיל, וכן ה"א שיהיה בכח כחוש, קמ"ל שמכיון שעדיין גופו שולט על כל התנועה ע"י שכחו מטה את החפץ לצדדין, ומוגדר שהגוף משתמש עם כח המשיכה כדי להגדיר את התנועה, חייב. ומובן לשון מבר"א אי כחו הוא תיזיל לעיל, כל' הרי לך שהתנועה אינה נשלטת ע"י גופו, אבל עדיין צ"ב מה כוונתו ב"ואי לאו כחו הוא תיזיל לתחת". וע' באחד הראשונים שגורס שזה חלק מהתשובה של רב פפא, להוכיח שיש עדיין כח שחוש. 

ז.ד. שדא פיסא לדיקלא ואתר תמרי וקטול דחייב

חידושו של רב פפא הוא ששדא פיסא לדיקלא לא הוי כח כחו בגלל שאפ' בגרזן שמתיז מן העץ המתבקע הוי כחו אפ' שמחזיק את הגרזן בגופו, ולכן גם בגרזן שבידו תנועת העץ המתבקע הוי כח כחו, ואפ' הכי חייב. והטעם דגרזן הוי כח ולא גופו, דהטעם בין כחו לגופו אינו החיבור הפיזי עם הגוף, אלא האם שליטת הגוף היא על התקיימות התנועה בכל רגע ורגע, או ששליטת הגוף על התנועה נגמרת ונקבעת ברגע ניתוק החפץ מהגוף, ואחר כך אין כבר לגוף שליטה על כל רגע ורגע בהתקיימות תנועה. ומכיון שמכה בכח עם הגרזן על העץ, אין לגוף שליטה על רגע ורגע של תנועת הגרזן אלא עכשיו הגזרן עף מעצמו מהכח שהגוף קבע בו, ואפ' אם יש לגוף עדיין יכולת להשפיע ולבטל את תנועת הגרזן, אין כאן שליטה כמו שהגוף שולט על תנועות האברים, כי שליטת הגוף על תנועת האיברים היא לא בצורה של עצירה חיצונית אלא בזה שבכל רגע שהגוף מחליט להפסיק לקיים את תנועת האיברים, מתבטל תנועה זו, אבל בגרזן שהגוף מכה בו את העץ, גם אם הגוף מחליט להפסיק לקיים את התנועה עדיין הגרזן עף מכח הדחיפה, והאפשרות לעצור את הגרזן היא דבר חדש חיצוני לתנועה עצמה ולא ביטול התנועה ע"י הפסקת הגוף בניתנת הכח לקיים אותה. 

ח. דין דחזרה לאחוריה

מבואר בגמ' שפשיטא שחזרה לאחוריה הוי כחו, וכל החידוש הוא רק התראת ספק. והטעם הוא שאין אפשרות שדברים יהיו בתנועה בלי שיהיה בהם כח, לכן הכח הנמסר לחפף ע"י הגוף הוא הדרך בה הגוף שולט על התנועה, ועושה את המעשה ע"י תנועה, בגלל שבחזרה לאחוריה כל הכח שבגללו הקיר מחזיר את הכדור, הוא נקבע ונמסר בתוך הכדור ע"י הגוף, ולא מתחדש אנרגיה חדשה ע"י הקיר, ולכן פשוט לגמ' שהגוף שולט על כל התנועה, מכיון שכל הכח נקבע ע''י הגוף ברגע שליחת החפץ בתנועה, ורק החידוש של רבא שלא הוי התראת ספק, שמי יימר שהכדור יחזור לאחוריו, אבל אם ברור שחוזר לאחוריו רק שלא ידוע היכן לא הוי אפ' התראת ספק. ואפ' שאם לא היה פוגע בקיר ולא היה יודע להיכן ילך הכדור לא היה התראת ספק, שאני הכא שיש שינוי כיוון ואינו יודע אם יחזור לאחורה, כי החזרה היא דבר חדש ביחס לכיוון הזריקה ולכן יש נידון דהתראת  ספק, וקמ''ל שחייב. 

ט. בגדר כח כחו

א. שיטת הריטב"א מכות ח' א' ותוס' סנהדרין עז' א' בשני מקומות, וע' תוס' הרא"ש סנהדרין שם, שכח כחו הוא פטור בכה"ת וגם ברציחה, [וע' תוס' ב"ק כב' א' בד"ה ור"י דפירש שלרבנן כח כחו לאו ככחו דמי, וכן נפסק בשו"ע חו"מ ס' שצ סע' ה' בשם י"א ועיי"ש בבהגר"א], וכל הראשונים האלו למדו שכח כחו הוא פטור של גרמא בכל התורה. גדר כח כחו שהוזכר בש"ס, בב"ק יח' ומכות ח', ובראשונים שם ובסנהדרין עז', קשה לפרשו בגלל שהתנועה עברה מחפץ לחפץ, א. כי לא הוזכר תנאי זה בראשונים. ב. אין בזה סברא מצד עצמו כי אין בהכרח קלקול שליטה על התנועה בהעברת חפצים, [ע' דוגמה לזה בראשונים ע"ז ס' א'], וכן א"א לפרשו כמציאות של קלקול שליטת הגוף על מסלול תנועת החפץ שנשלח ע"י הגוף. דא"כ מאי שנא כח שני מכח שלישי, וא"ת דגם בכח שני אינו מוגדר כשליטה וחייב רק בגלל שנוצר ע"י כח ראשון דהוא כגופו, זה אינו, דהרי בזרק אבן על כותל ויורד באופן דשותת, וכן בקידוש מי חטאת בשותת בכח שני פטור, אפ' שזה כח שני. אע"כ שגדר כח כחו הוא בנוי משני מרכיבים: א. הזדקקות להשתתפות של גורם חיצוני כדי לכוון את מסלול התנועה, כגון כותל, או חפץ אחר שנע מכח פגיעת החפץ הנזרק בכח ראשון, ב. למרות התיווך של הכותל או של חפץ אחר, עדיין הכח הראשון שולט על התנועה שהיא כח שני. והביאור שיש שני תנאים כדי שהכח השני ייחשב כחו, א. שהכח הראשון ישלוט על תנועת הכח השני, לאפוקי זרק צרור בכותל וירד בשותת, ולאפוקי זרק למעלה וחזר לתחת, ולאפוקי בד"ד בכח שני [לרש"י], ב. אפ' שיש שליטה מלאה על הכח השני, וגם על הכח השלישי, אין לחייב על הכח השלישי מכיון שהוא נוצר ע"י כח שני דהיינו תנועה שאינה כח הגוף אלא היא עצמה נוצרה ע"י כח ראשון ע"י שימוש בחפץ אחר [או כותל או ממש חפץ אחר המונע], ולכן הכח השני אינו יכול ליצור כח חדש המיוחס לגוף, היות והוא עצמו אינו יצירת גוף אלא יצירת כח הגוף ע"י דבר אחר. ולפ"ז החל מכח שלישי אפ' בשליטה מלאה יש פטור דכח כחו. אך ע' לשון רש''י סנהדרין עז' ב' שבחזרה לאחוריה הוי כחו, משמע קצת דלא שנא חזרה לאחוריה מהזריקה הראשונה ולפ''ז גם חזרה עוד פעם חייב, וזה דלא כמ''ש, ועוד צ''ב מזה שהראשונים לא אמרו שבחזרה לאחוריה יהיה פטור דכח כחו אם תחזור עוד פעם לאחוריה, אלא חייב אפ' חזרה הרבה פעמים, משמע שהחילוק הוא שהפגיעה בקיר אינה מקלקלת את השליטה הראשונית של הגוף על כל מסלול התנועה, ולכן אין כאן פטור דכח כחו אפ' בעשרה כוחות, [אבל אם הקיר היה עם קוצים היה בזה פטור של כח כחו], וזה דלא כמ''ש. ועדיין צ''ע בכל זה. 

וי''ל ביאור אחר שאם אין שום שליטה על התנועה, פטור החל מכח שני, כגון שותת, ואם יש שליטה גרועה על התנועה בגלל שהכותל הוא עם קוצים, או בגלל שהכח נמסר מחפץ לחפץ, אזי בכח שני חייב כי השליטה הגרועה של הכח הראשון על הכח השני מספיקה כדי ליחס את הכח השני לשליטת הכח הראשון, אבל לא כדי ליחס את הכח השלישי לשליטת הכח הראשון, מכיון שאין כאן מספיק שליטה. ולפ''ז בעשר כוחות ויש שליטה על כל התנועות חייב. אבל ביאור זה אינו מתיישב על הלב, ואינו נראה. 

ב. דיני הפטור דכח כחו מבוארים במכות ח' א', שלעניין גלות רבנן פוטרים מדין כח כחו בכח שני במן העץ המתבקע, אבל באבן שמתיזה אבן חייב גלות, ולכו"ע גם לרבי וגם לרבנן, פטור דכח כחו בכל התורה הוא החל מכח שלישי, כמבואר שם, שזרק אבן על עץ, העץ נע מכח האבן, ומפיל תמרים. וכך יהיה הדין בכל התורה, ברציחה שחיטה קידוש מי חטאת ונט"י. וע' רש''י חולין טז' א' שמשמע שכח כחו בכח שני מועיל בשחיטה, כי המים הראשונים סובבים את הגלגל והוא שוחט מכח המים אחרי שהמים כבר עברו עליו.  

ג. שיטת הרמב"ם בפטור דכח כחו הוא דווקא לענין גלות דהוי בגדר אונס, וע"כ שלמד שכל כח כחו הוי מעשה אדם רק דהוי בגדר אונס לעניין גלות מכיון שהוא אנוס על תנועת גופו ע"י שאין לו שליטה בה ופירש דכח כחו הוא זה שהגרזן עצמו נשבר, ולהרמב''ם מובן למה בנזיקין כח כחו חייב גם לרבנן כמבואר בב''ק יז', כי אין טענת אונס בנזיקין, וכן בשחיטה, אבל בגלות יש פטור אונס אם התנועה בלתי נשלטת, אבל במזיד חייב, ופשיטא דאין לחלק בין חזרה לאחוריה הרבה פעמים לבין אבן שדחפה אבן, הרבה פעמים, הכל חייב דהוי כחו כגופו, כי מכיון שהתחלת התנועה נשלטת ע"י הגוף בהתחלה, כל המשך התנועה הוא יצירה של הגוף והוי כחו. 

ד. ע' ע"ז ס' א' ביין נסך באופן שהוא בסיבתיות הכרחית, שנח' רש"י המובא בר' ירוחם והרא"ש מצד אחד, והרשב"א והרמב"ן והתוס', מה הדין בכח רביעי והלאה, שרש"י הסתפק בכח שלישי, ופסק שכח רביעי לא הוי כחו, והרשב"א והרמב"ן פשיטא להו דלא שנא אפ' כח עשירי וכן לעולם. אבל א"א לומר שהרא"ש סובר שכל כח כחו פטור, דהרי הרא"ש בב"ק חולק על התוס' וסובר שלרבנן כח כחו ככחו דמי, אע"כ דיין נסך שאני ואין ללמוד ממנו לשאר דינים מכיון שאין כאן המשכה כמבואר בחיד' רמב"ן ע"ז שם, וכן מוכרח מזה שהגמרא הסתפקה כבל בכח שני,דהוי ככחו לכו''ע. 

י. יל''ע בזרק כלי ונשבר למ''ד בתר מעיקרא וגופו הוא, למה הוי גופו הרי אפ' אם לענין נזיקין אומרים בתר מעיקרא אין כאן שליטת הגוף על התנועה, ואיך שייך לומר שהזיק את החפץ בגופו, הרי בפועל מעשה הנזק נעשה ע''י כח מנותק מהגוף. וי''ל שמכיון שאומרים בתר מעיקרא נחשב שהכלי הוזק כבר ברגע הניתוק מהגוף, וניתוק זה נעשה באמת ע''י הגוף ולא ע''י כח, אבל בגווני דלא אמרינן בתר מעיקרא, כגון ברציחה או בשחיטה כגון שזורק אדם מראש הגג או זרק בהמה מראש הגג על סכין, פשיטא שרגע המיתה ורגע השחיטה הוא במפגש בין האדם או הבהמה לסכין, ולכן הוי כחו ולא גופו.

